

***Kako čitati podatke iz Očevidnika neizvršenih osnova za plaćanje***

# Osnovni pojmovi:

**Očevidnik neizvršenih osnova za plaćanje** sadrži popis svih neizvršenih osnova za plaćanje pojedinog ovršenika.

Ukupan iznos duga u Očevidniku neizvršenih osnova za plaćanje iskazan je s obračunatom kamatom na dan davanja Očevidnika, ako se radi o osnovama za plaćanje u kojima je naložena naplata zakonske zatezne kamate. Ako se radi o osnovama za plaćanje u kojima je naložena naplata kamate koja je različita od zakonske zatezne kamate ili je iznos iz osnove za plaćanje iskazan u stranoj valuti, kamata je obračunata do dana primitka osnove za plaćanje u Fini, odnosno do dana zadnje naplate.

Iznos neizvršenih osnova za plaćanje na dan izdavanja Očevidnika iskazuje se u koloni „Ukupan preostali iznos duga za naplatu/zapljenu/uskratu po svim neizvršenim osnovama za plaćanje“, a uključuje iznos neizvršenih osnova u redoslijedu, osnova po kojima je izvršeno zastajanje na zahtjev ovrhovoditelja ili temeljem članka 25.a Zakona o provedbi ovrhe na novčanim sredstvima, te osnova po kojima je izvršena odgoda postupanja na prijedlog ovrhovoditelja, kao i osnova po kojima je Fina prestala postupati jer su za ovršenika zatvoreni svi računi na kojima se može provesti ovrha.

Osnova **za plaćanje** je rješenje o ovrsi, ovršna odluka domaćeg suda ili upravnog tijela, ovršna nagodba sklopljena pred domaćim sudom ili upravnim tijelom, zadužnica, bjanko zadužnica, europski ovršni naslov, europski platni nalog, obračun poslodavca o neisplati dospjelog iznosa plaće, naknade plaće ili otpremnine, rješenje o osiguranju, pravomoćno izrečene novčane kazne u prekršajnom i kaznenom postupku.

Osnova za plaćanje evidentirana je u Očevidniku prema datumu i vremenu primitka (sat i minuta) u Fini. Pojašnjenje podataka iz Očevidnika:

# Redni broj:

U koloni redni broj prikazuje se redni broj osnove za plaćanje pod kojim je evidentirana u Očevidniku ovršenika. Redni broj 1 ima osnova za plaćanje koja u Očevidniku zauzima prvo mjesto u redoslijedu.

# Vrsta osnove za plaćanje:

Iza rednog broja osnove za plaćanje navedena je vrsta osnove za plaćanje (npr. rješenje o ovrsi, zadužnica, prekršajni nalog i sl.) te poslovni broj osnove za plaćanje.

**Poslovni broj osnove za plaćanje:**

Poslovni broj osnove za plaćanje je broj koji je osnova za plaćanje dobila prilikom izdavanja od strane nadležnog tijela.

Ispod podataka o rednom broju, vrsti osnove i poslovnom broju, prikazuju se podaci o datumu i vremenuprimitka osnove za plaćanjeu Finu te izdavatelju osnove za plaćanje.

**Datum i vrijeme primitka osnove za plaćanje** predstavlja datum i vrijeme kada je osnova za plaćanje zaprimljena u Finu. Podatak o datumu i vremenu primitka određuje redoslijed izvršenja osnove za plaćanje u Očevidniku.

**Izdavatelj osnove za plaćanje** je tijelo koje je donijelo/izdalo osnovu za plaćanje. Izdavatelji mogu biti: javni bilježnici, sudovi (općinski, trgovački, prekršajni, županijski, upravni sud i sl.), tijela lokalne i regionalne uprave i samouprave (gradovi, općine, županije), Ministarstvo unutarnjih poslova, Porezna uprava i sl.

Slika 1. prikazuje sve prethodno navedene podatke: redni broj, vrstu osnove, poslovni broj osnove, datum i vrijeme primitka te izdavatelja osnove za plaćanje.

# Slika 1.



Svaka osnova za plaćanje evidentirana u Očevidniku prikazana je na razini pojedine vrste duga. Vrste duga unutar osnove za plaćanje mogu biti: naknada za provedbu ovrhe na novčanim sredstvima, trošak, kamata i glavnica.

Vrste duga unutar jedne osnove za plaćanje prikazuju se po rednim brojevima. Vrste duga prikazuju se redom: prvo naknada, trošak, potom kamata i na zadnjem mjestu glavnica.

Npr. ako u Očevidniku neizvršenih osnova za plaćanje ovršenik ima evidentirano rješenje o ovrsi na temelju vjerodostojne isprave, kojim ovrhovoditelj (npr. Grad Zagreb) potražuje od ovršenika tražbinu po osnovi nekoliko neplaćenih računa komunalne usluge (3 obroka po 100,00 kn i trošak ovrhe u iznosu od 150,00 kn), u Očevidniku će se na razini te osnove prikazati 4 vrste duga sa pripadajućim podacima.

Uz vrstu duga prikazana je i pripadajuća vrsta kamatne stope, ako je osnovom za plaćanje naložen obračun kamatne stope.


# Vrste kamatnih stopa:

* Ako u osnovi za plaćanje za pojedinu vrstu duga nije naložen obračun kamate, prikazuje se napomena „nema obračuna kamate“;
* Ako je u osnovi za plaćanje za pojedinu vrstu duga naložen obračun kamate po Zakonu o obveznim odnosima za odnose koji proizlaze iz trgovačkih ugovora i ugovora između trgovca i osobe javnog prava (kamatna stopa koja se primjenjuje na poslovne subjekte) prikazuje se napomena „ kamatna stopa po ZOO iz trgovačkih ugovora“;
* Ako je u osnovi za plaćanje za pojedinu vrstu duga naložen obračun kamate po Zakonu o obveznim odnosima za ostale odnose (kamatna stopa koja se primjenjuje na potrošače), prikazuje se napomena „kamatna stopa po ZOO za tražbine koje nisu iz trgovačkih ugovora“;
* Ako je u osnovi za plaćanje za pojedinu vrstu duga naložen obračun kamate koja je različita od zakonske zatezne kamate ili se radi o tražbini u stranoj valuti odnosno kunskoj protuvrijednosti, prikazuje se napomena „pomoćna kamata“. Pomoćna kamata znači da kamata nije obračunata u trenutku izdavanja Očevidnika, već je kamata obračunata do dana primitka osnove za plaćanje u Fini, odnosno do dana zadnje naplate;
* Ako je u osnovi za plaćanje za pojedinu vrstu duga naložen obračun kamate po Zakonu o financijskom poslovanju i predstečajnoj nagodbi (kamatna stopa koja se primjenjuje na poslovne subjekte) prikazuje se napomena „ kamatna stopa po ZFPPN – poduzetnik“.

Ispod podataka o vrsti duga i vrsti kamatne stope prikazuju se **podaci o primatelju sredstava odnosno ovrhovoditelju iz osnove za plaćanje**. Uz naziv primatelja sredstava odnosno ovrhovoditelja iz osnove za plaćanje prikazuju se podaci o računu i pozivu na broj odobrenja u čiju korist se treba izvršiti tražbina po toj vrsti duga.

# Slika 2. prikazuje prethodno navedene podatke: vrstu duga po rednom broju, vrstu kamatne stope, podatke o primatelju sredstava odnosno ovrhovoditelju iz osnove za plaćanje (naziv, račun i poziv na broj odobrenja).

# Slika 2.



U koloni **Početni iznos duga (glavnica + kamata iz osnove)** prikazuje se ukupan dug na razini određene vrste duga.

Npr. ako imamo rješenje o ovrsi sa 4 različite vrste duga:

* Trošak u iznosu 100,00 kn i obračunata kamata koju ovrhovoditelj potražuje po toj vrsti duga 50,00 kn -> početni iznos duga po toj vrsti duga je 150,00 kn (glavnica + kamata koja je sadržana u osnovi za plaćanje)
* Glavnica u iznosu od 200,00 kn s daljnjim obračunom kamate prema ZOO za netrgovačke ugovore

-> početni iznos duga je 200,00 kn

* Glavnica u iznosu od 200,00 kn bez daljnjeg obračuna kamate -> početni iznos duga je 200,00 kn
* Glavnica u iznosu od 300,00 kn bez daljnjeg obračuna kamate -> početni iznos duga je 300,00 kn
* Glavnica u iznosu od 500,00 kn s daljnjim obračunom kamate prema ZOO za netrgovačke ugovore -> početni iznos duga je 500,00 kn.

Ispod kolone Početni iznos duga (glavnica + kamata iz osnove) prikazuje se iznos na koji se obračunava daljnja kamata. **Iznos na koji se obračunava kamata** predstavlja iznos glavnog duga s osnove troška ili glavnice.

Razlika između kolone **Početni iznos duga** i kolone **Iznos na koji se obračunava kamata** je u tome što se u koloni Početni iznos duga iskazuje i iznos kamate, a u koloni Iznos na koji se obračunava kamata, iskazuje se samo glavni iznos duga (s osnove troška ili glavnice).

U koloni **Ukupno obračunata kamata/tečajna razlika** prikazuje se iznos ukupne kamate na razini pojedine vrste duga odnosno ukupno obračunate tečajne razlike ako je riječ o osnovi za plaćanje čija tražbina je izražena u stranoj valuti, a naplata se provodi u kunskoj protuvrijednosti.

Ispod kolone Ukupno obračunata kamata/tečajna razlika navedena je kolona **Kamata do naplate/tečajna razlika,** u kojoj se iskazuje iznos obračunate kamate na razini pojedine vrste duga (trošak ili glavnica).

U koloni **Ukupan iznos zapljene/Ukupan iznos naplate/Ukupan iznos uskrate** naveden je ukupan iznos naplate/zapljene/uskrate na razini pojedine vrste duga, odnosno onaj iznos novčanih sredstava ovršenika u kojem je izvršena naplata/zapljena/uskrata po osnovi za plaćanje.

Dodatno pojašnjenje pojmova naplata, zapljena, uskrata:

* **Naplata** podrazumijeva nalog banci u kojoj ovršenik ima otvorene račune i koja je izvršila prijenos novčanih sredstava sa računa ovršenika na račun ovrhovoditelja koji je naveden u osnovi za plaćanje.
* **Zapljena** podrazumijeva nalog banci ovršenika u kojoj ovršenik ima otvorene račune i koja je izvršila zapljenu novčanih sredstava na računu ovršenika.

Zapljena novčanih sredstava provodi se sukladno odredbama Ovršnog zakona po osnovama za plaćanje koje se dostavljaju u Finu na provedbu, izuzev novčanih kazni iz prekršajnog i kaznenog postupka te osnova za plaćanje donesenih temeljem Općeg poreznog zakona. Protekom zakonskog roka od 60 dana od dana primitka osnove u Finu, ako za tu osnovu za plaćanje nije zaprimljeno rješenje o odgodi ili obustavi, Fina daje nalog banci u kojoj ovršenik ima račune na teret kojih su zaplijenjena novčana sredstva da izvrši oslobađanje zaplijenjenih sredstava i prijenos na račun ovršenika iz osnove za plaćanje. Od ovog postupanja izuzete su mjere osiguranja po kojima se također provodi zapljena ali do drugačije odluke nadležnog suda ili drugog nadležnog tijela.

* **Uskrata** podrazumijeva nalog banci u kojoj ovršenik ima otvorene račune da zabrani raspolaganje novčanim sredstvima ovršeniku ili trećoj osobi po njegovom nalogu. Uskrata se provodi temeljem privremene mjere koju donosi nadležni sud. Iz uskraćenih sredstava po računu ovršenika izvršavaju se druge osnove za plaćanje, zaprimljene nakon privremene mjere, budući da predlagatelj osiguranja iz rješenja o privremenoj mjeri ovom osnovom za plaćanje nije stekao založno pravo na novčanim sredstvima ovršenika.

U koloni **Datum početka obračuna kamate** prikazuje se datum od kojega se obračunava kamata na pojedinu vrstu duga iz osnove za plaćanje.

U koloni **Datum zapljene/Datum naplate/Datum uskrate** prikazuje se datum kada je izvršena naplata/zapljena/uskrata s računa ovršenika.

Na razini pojedine vrste duga prikazuje se i status duga. **Status duga** govori o tome je li dug aktivan ili je obustavljen/opozvan od strane ovrhovoditelja ili se po njemu više ne postupa temeljem zakonskih propisa. Ako je dug aktivan odnosno po istom se provodi ovrha na novčanim sredstvima, u statusu duga ne prikazuje se nikakva napomena.

Ako je dug obustavljen/opozvan na zahtjev ovrhovoditelja prikazuje se napomena opoziv/obustava i to znači da se po tom dugu više ne provodi ovrha na novčanim sredstvima.

Ako se po dugu ne postupa odnosno utvrđen je prestanak izvršenja temeljem zakonskih propisa, prikazuje se napomena, npr. ovršenik više nema aktivnih računa s kojih se može izvršavati ovrha i sl.

U koloni **Ostatak duga** prikazuje se ostatak neizvršenog duga na razini pojedine vrste duga.

U koloni **Iznos ostatka glavnice** prikazuje se ostatak neizvršenog duga na razini pojedine vrste duga s osnove glavnice (naknada, trošak, glavnica).

U koloni **Iznos ostatka kamate** prikazuje se ostatak neizvršene kamate na razini pojedine vrste duga.

Ispod svih pojedinačnih vrsta dugova iz osnove za plaćanje, prikazuje se **preostali iznos duga za naplatu/zapljenu/uskratu.**

Ispod preostalog iznosa duga prikazuju se dodatne napomene koje se odnose na osnovu za plaćanje.

Slika 3. prikazuje sve prethodno navedene podatke: početni iznos duga, ukupno obračunata kamata/tečajna razlika, ukupan iznos zapljene/naplate/uskrate, datum početka obračuna kamate, iznos na koji se obračunava kamata, kamatu do naplate/tečajnu razliku, iznos zapljene/naplate/uskrate, datum zapljene/naplate/uskrate, ostatak duga, te preostali iznos za naplatu/zapljenu/uskratu.

# Slika 3.

# 

Na kraju Očevidnika neizvršenih osnova za plaćanje prikazuje se tablica koja sadrži podatke o ukupnom dugu po svim neizvršenim osnovama za plaćanje evidentiranim u Očevidnik ovršenika.

Podaci u tablici prikazani su na razini svih osnova za plaćanje ali prema pojedinoj vrsti duga.

Tablica sadrži podatke o ukupnom početnom iznosu duga po svim osnovama za plaćanje, ukupnom naplaćenom/zaplijenjenom/uskraćenom iznosu duga po svim osnovama za plaćanje, ukupno obustavljenom iznosu duga po svim osnovama za plaćanje i ukupnom preostalom iznosu duga za naplatu/zapljenu/uskratu po svim neizvršenim osnovama za plaćanje.

U koloni **Ukupan početni iznos duga po svim osnovama za plaćanje** prikazuje se ukupan početni iznos duga po svim osnovama za plaćanje evidentiranim u Očevidnik neizvršenih osnova za plaćanje prema vrstama duga.

U koloni **Ukupan naplaćeni i/ili zaplijenjeni i/ili uskraćeni iznos duga po svim osnovama za plaćanje** prikazuje se ukupan iznos naplate/zapljene/uskrate po svim osnovama za plaćanje evidentiranim u Očevidnik neizvršenih osnova za plaćanje na razini vrste duga.

U koloni **Ukupan obustavljeni iznos duga po svim osnovama za plaćanje** prikazuje se ukupan iznos obustavljenog duga po svim osnovama za plaćanje evidentiranim u Očevidnik neizvršenih osnova za plaćanje.

U koloni **Ukupan preostali iznos duga za naplatu/zapljenu/uskratu po svim neizvršenim osnovama za plaćanje** prikazuje se ukupan preostali iznos neizvršenog duga po vrstama duga. Navedeni iznos sadrži i neizvršene dugove iz osnova za plaćanje za koje je izvršeno zastajanje ili odgoda ovrhe.

**Ukupan preostali iznos duga u Očevidniku neizvršenih osnova za plaćanje** iskazan je s obračunatom kamatom na dan izdavanja podataka, osim ako je riječ o osnovama za plaćanje po kojima se obračun kamate vrši na dan naplate, zbog toga što ovisi o tečaju strane valute i/ili nestandardnoj (ugovornoj) kamatnoj stopi.

Slika 4. prikazuje tablicu koja sadrži podatke o ukupnom dugu po svim neizvršenim osnovama za plaćanje evidentiranim u Očevidnik ovršenika, prema statusu aktivnosti duga i vrstama duga.

# Slika 4.

Ispod zbirnog prikaza duga na razini svih osnova za plaćanje, prikazuju se napomene na razini statusa ovršenika npr. ako ovršenik nema aktivnih računa s kojih se može provesti ovrha na novčanim sredstvima prikazuje se napomena: ovršenik u Jedinstvenom registru računa nema aktivnih računa.

Neizvršeni dugovi iz rješenja o privremenoj mjeri uskrate raspolaganja novčanim sredstvima, prikazuju se u Očevidniku na razini osnove za plaćanje ali ne ulaze u ukupan iznos duga za naplatu/zapljenu/uskratu po svim neizvršenim osnovama za plaćanje. Podaci za privremenu mjeru uskrate prikazuju se ispod zbirnog prikaza svih osnova za plaćanje.